 

**ΗΜΕΡΕΣ ΚΑΡΙΕΡΑΣ 2025 – Career Checkmate:**

*η Ρουά-Ματ Κίνηση στη Διασύνδεση με την Αγορά Εργασίας*

12 & 13 Μαΐου 2025

Αγαπητές Κυρίες, Αγαπητοί Κύριοι,

Σας καλωσορίζουμε στις ΗΜΕΡΕΣ ΚΑΡΙΕΡΑΣ του Πανεπιστημίου Μακεδονίας. Για την πληρέστερη ενημέρωσή σας και με στόχο την καλύτερη διοργάνωση της εκδήλωσης σας παραθέτουμε τα ακόλουθα συμπληρωματικά στοιχεία τα οποία παρακαλούμε να διαβάσετε και να αποδεχθείτε:

# Ο προγραμματισμός των συναντήσεων/συνεντεύξεων γίνεται online από τους/τις υποψηφίους/ες με βάση τα πεδία ενδιαφέροντος που έχετε δηλώσει στην αίτησή σας. Οι υποψήφιοι/ες επιλέγουν με βάση τη βαθμολογία (matching score) που εμφανίζεται για κάθε άτομο προσωπικά σε κάθε εταιρική εγγραφή. Με τον τρόπο αυτό διασφαλίζεται σε ένα μεγάλο βαθμό η συνάφεια εταιρικών απαιτήσεων και προσδοκιών του υποψηφίου/ας.

Η λίστα των προγραμματισμένων ραντεβού σας διαμορφώνεται σταδιακά σε όλη τη διάρκεια της σχετικής διαδικασίας (28/4-2/5/2025). Μπορείτε σε όλο αυτό το διάστημα να βλέπετε τα στοιχεία των ατόμων που έχουν προγραμματίσει ραντεβού μαζί σας. Παρακαλούμε να μην προχωρήσετε σε συνέντευξη νωρίτερα από την προκαθορισμένη ημέρα και ώρα που έχει προγραμματιστεί για κάθε άτομο στο πρόγραμμά σας.

* Οι συμμετέχοντες θα σας προσκομίζουν το έντυπο βιογραφικό τους σημείωμα κατά την προσέλευσή τους στο χώρο της συνέντευξης.
* Οι συνεντεύξεις θα πραγματοποιηθούν στη Βιβλιοθήκη του Πανεπιστημίου Μακεδονίας (Εγνατία 156, 54636 Θεσσαλονίκη), οι χώροι της οποίας θα είναι ειδικά διαμορφωμένοι για τις ανάγκες της εκδήλωσης.
* Κάθε εταιρία θα έχει στη διάθεσή της ένα τραπέζι με 3 καρέκλες (2 για τους εκπροσώπους της και 1 για τον/την υποψήφιο/α) και ένα επιτραπέζιο stand με το εταιρικό λογότυπο και τα ονόματα των εκπροσώπων. Στο τραπέζι μπορείτε να έχετε ενημερωτικό υλικό για την εταιρία, παρακαλούμε ωστόσο να μη συμπεριλάβετε σε αυτό, πληροφορίες πώλησης ή προώθησης υπηρεσιών και προϊόντων σας. Επίσης, επιτρέπεται η τοποθέτηση ενός roll-up (banner) στον χώρο υποδοχής της Βιβλιοθήκης ενώ θα σας παρέχεται η δυνατότητα χρήσης του προσωπικού σας laptop (παρακαλούμε ενημερώστε μας εγκαίρως ώστε να εξασφαλίσουμε την πρόσβασή σας σε ρεύμα).
* Το πρόγραμμα των συνεντεύξεων ξεκινά ακριβώς στις 10:00 ή εναλλακτικά στην ώρα που έχει δηλώσει

κάθε εταιρία ότι θέλει να συμμετέχει. Η διάρκεια κάθε συνέντευξης έχει καθοριστεί **αυστηρά μέχρι 15΄**.

* Η έναρξη και η λήξη κάθε κύκλου συνεντεύξεων θα σημαίνεται με τον κτύπο κουδουνιού από τους διοργανωτές. Παρακαλούμε για την ακριβή τήρηση του χρόνου συνεντεύξεων.
* Τυχόν κενά 15λεπτα στις λίστες κάποιων εταιριών **θα καλυφθούν τις ημέρες της εκδήλωσης, από υποψηφίους που επιθυμούν να δώσουν επιπλέον συνεντεύξεις** και έχουν μαζί τους αντίγραφα του βιογραφικού τους σημειώματος. **Παρακαλούμε ενημερώστε εγκαίρως τη Γραμματεία της εκδήλωσης αν δεν επιθυμείτε την κάλυψη των κενών στα ραντεβού σας ή προτίθεστε να αποχωρήσετε νωρίτερα από την ώρα αποχώρησης που δηλώσατε στην αίτηση συμμετοχής σας.**
* Παρακαλούμε ενημερώστε άμεσα την υπεύθυνη της διοργάνωσης κα Παναγιωτίδου Σοφία σε περίπτωση ακύρωσης της συμμετοχής σας ή οποιασδήποτε αλλαγής στις ώρες προσέλευσης / αποχώρησης. Σε κάθε αλλαγή του προγράμματος η επιχείρηση έχει υποχρέωση να συναντήσει τα άτομα με τα οποία έχει προγραμματισμένα ραντεβού, σε χώρο και ημερομηνία που θα επιλέξει, όχι όμως αργότερα από 1 μήνα από την εκδήλωση.
* Για τους εκπροσώπους των επιχειρήσεων θα διατίθεται καφές στο χώρο των συνεντεύξεων καθ’ όλη τη διάρκεια της εκδήλωσης. Επιπλέον, κατά το χρονικό διάστημα 13:00 – 15:00, μπορείτε να απολαύσετε το light lunch που σας παρέχουμε στην αίθουσα δεξιώσεων του Πανεπιστημίου. Σχετικό κουπόνι με την ακριβή ώρα γεύματος/επιχείρηση σημειώνεται στο πρόγραμμα των ραντεβού σας.
* Πριν αποχωρήσετε από την εκδήλωση παρακαλούμε συμπληρώστε και παραδώστε μας το ερωτηματολόγιο ανατροφοδότησης σχετικά με τη διοργάνωση της εκδήλωσης, στο οποίο θα θέλαμε να συμπεριλάβετε και τις γενικότερες εκτιμήσεις σας για το προφίλ των υποψηφίων που συναντήσατε.
* Στη διάρκεια της εκδήλωσης θα υπάρξουν διάφορες δραστηριότητες προβολής (συνεντεύξεις, φωτογραφίες, βίντεο από ΜΜΕ) οι οποίες θα αξιοποιηθούν περαιτέρω από το Γραφείο Διασύνδεσης σε ενέργειες προώθησης των Ημερών Καριέρας και άλλων συναφών δραστηριοτήτων. Παρακαλούμε ενημερώστε την Γραμματεία της εκδήλωσης στην περίπτωση που δεν επιθυμείτε να συμπεριληφθείτε στις φωτογραφίες ή το λοιπό υλικό δημοσιότητας.

# Την Πέμπτη 15 Μαϊου θα ενεργοποιηθεί από το Γραφείο Διασύνδεσης το link για να μπορείτε να δείτε και να «κατεβάσετε» τα βιογραφικά σημειώματα του συνόλου των ατόμων/υποψηφίων που έχουν δηλώσει συμμετοχή στην εκδήλωση Ημέρες Καριέρας 2025.

Με εκτίμηση



Δρ. Σοφία Παναγιωτίδου

*Σύμβουλος Σταδιοδρομίας-Προϊσταμένη Μονάδας Υποστήριξης Φοιτητών/τριών*